CELEX: 52015PC0322
Language: ro
Date: 2015-07-01
Title: Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Consiliului General al Organizației Mondiale a Comerțului cu privire la aderarea Republicii Kazahstan la OMC

COMISIA EUROPEANĂ
            Bruxelles, 1.7.2015
            COM(2015) 322 final
            2015/0141(NLE)
            Propunere de
            DECIZIE A CONSILIULUI
            de stabilire a poziției care urmează să fie adoptată de Uniunea Europeană în cadrul Consiliului General al Organizației Mondiale a Comerțului cu privire la aderarea Republicii Kazahstan la OMC
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Membrii Organizației Mondiale a Comerțului (OMC) și Republica Kazahstan au ajuns în etapa finală a negocierilor legate de condițiile de aderare a Republicii Kazahstan la OMC. Acest lucru survine după 20 de ani de negocieri lansate odată cu prezentarea de către Republica Kazahstan a cererii sale de aderare la OMC, în 1996. Rezumatul condițiilor de aderare este prezentat mai jos, la punctul 5.
            
            
               Prezentând Consiliului, spre aprobare, condițiile de aderare a Republicii Kazahstan la OMC, Comisia consideră că respectivele condiții constituie un pachet echilibrat și ambițios de angajamente de deschidere a pieței, care va aduce beneficii substanțiale atât Republicii Kazahstan, cât și partenerilor săi comerciali din OMC.
            
            
               •Coerența cu dispozițiile existente în domeniul de politică
            
            
               
                  Multilateralismul stă la baza politicii comerciale a UE, iar aceasta susține aderarea la OMC a țărilor terțe în condiții adecvate. 
               
            
            
               •Coerența cu alte politici ale Uniunii
            
            
               
                  În concordanță cu acțiunea externă a UE, propunerea va include Kazahstanul în sistemul comercial multilateral și va crea premisele pentru punerea în aplicare a unui nou acord de parteneriat și cooperare între Kazahstan și UE.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               În conformitate cu articolul 218 alineatul (9) din Tratatul privind funcționarea Uniunii Europene (TFUE), este nevoie de o decizie a Consiliului de aprobare a condițiilor de aderare a Republicii Kazahstan la OMC pentru ca UE să poată susține în mod oficial această aprobare în cadrul OMC.
            
            
               •Subsidiaritate (pentru competență neexclusivă) 
            
            
               Nu se aplică. UE dispune de competență exclusivă în materie de comerț.
            
            
               •Proporționalitate
            
            
               Este necesară o decizie a Consiliului în temeiul articolului 218 alineatul (9).
            
            
               •Alegerea instrumentului
            
            
               Este necesară o decizie a Consiliului în temeiul articolului 218 alineatul (9).
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
         
         
            
               •Evaluări ex-post/verificări ale adecvării legislației existente
            
            
               
                  Nu se aplică.
               
            
            
               •Consultarea părților interesate
            
            
               
                  Nu se aplică.
               
            
            
               •Obținerea și utilizarea expertizei
            
            
               
                  Nu se aplică.
               
            
            
               •Evaluarea impactului
            
            
               
                  Nu este necesară. Este necesară o decizie a Consiliului în temeiul articolului 218 alineatul (9).
               
            
            
               •Adecvarea reglementărilor și simplificarea
            
            
               
                  Propunerea nu este legată de Programul REFIT.
               
            
            
               •Drepturile fundamentale
            
            
               
                  Propunerea nu are consecințe asupra protecției drepturilor fundamentale.
               
            
            
               4.IMPLICAȚIILE BUGETARE
            
            
               
                  Propunerea nu are implicații bugetare.
               
            
            
               5.ALTE ELEMENTE
            
            
               •Planuri de punere în aplicare și modalități de monitorizare, evaluare și raportare
            
            
               
                  Nu se aplică.
               
            
            
               •Explicația detaliată a dispozițiilor specifice ale propunerii
            
            
               Rezumatul condițiilor de aderare
            
            
               Liste de angajamente
            
         
         
            
               Mărfuri (în ansamblu)
            
            
               Tariful vamal al Kazahstanului cuprinde 11 812 linii tarifare naționale (la nivel de 10 cifre), dintre care 2 441 de linii tarifare agricole și 9 371 de linii tarifare neagricole.
            
            
               Kazahstanul va finaliza punerea în aplicare a angajamentelor sale privind taxele vamale consolidate în cursul unei perioade de cinci ani de la data aderării (2020). Pentru liniile tarifare care au o rată ad valorem (10 602 din 11 812 linii tarifare), nivelul mediu al taxei vamale consolidate finale (FBR) în calendarul de aderare a Kazahstanului este de 6,9 %. 
            
            
               Taxele sunt în multe cazuri mai mici decât cele ale Uniunii Economice Eurasiatice. Kazahstanul intenționează să elimine scutirile pe care se bazează acestea și să-și alinieze taxele la cele ale Uniunii. Procesul va începe cel mai devreme la trei ani și șase luni de la punerea în aplicare deplină a taxelor vamale consolidate finale și va fi bazat pe un mecanism specific elaborat în Raportul grupului de lucru (a se vedea mai jos). 
            
            
               Taxe vamale pentru produsele industriale 
            
            
               –Nivelul mediu al FBR pentru produsele neagricole este de 6 %.
            
            
               –Cele mai ridicate valori medii, de aproximativ 8 %-10 %, sunt cele din sectorul mobilei, al sticlei și al ceramicii. 
            
            
               –Kazahstanul aplică un regim de scutire de taxe vamale pentru produsele farmaceutice și produsele tehnologiei informației, stabilind taxele vamale consolidate finale pentru aceste produse la 0 %.
            
            
               –Cele mai ridicate taxe vamale, de 15 %, au fost stabilite pentru anumite tipuri de metale neferoase și mobilă. 
            
            
               –Există angajamente pentru FBR care nu sunt ad valorem pentru anumite produse industriale: taxe specifice pentru textile și încălțăminte și taxe compuse pentru autovehicule de ocazie.
            
            
               Taxe vamale pentru produsele agricole 
            
            
               –Există un angajament ad valorem pentru 71 % din liniile tarifare ale Kazahstanului pentru produsele agricole. Angajamentul mediu pentru FBR pentru aceste linii tarifare este de 8,3 %. 
            
            
               –În agricultură, angajamentele care nu sunt ad valorem constau în FBR specifice, mixte și compuse aplicabile în special pentru păsări de curte, brânzeturi, produse de cofetărie, vinuri, băuturi spirtoase, sucuri de fructe și orez.
            
            
               Taxele la export
            
            
               Republica Kazahstan și-a asumat angajamente pentru a elimina sau a reduce și pentru a nu introduce noi taxe la export în cazul a 370 de produse de interes pentru exportatorii din UE. În plus, în cazul unificării taxelor la export în cadrul Uniunii Economice Eurasiatice, taxele Kazahstanului vor fi reduse la nivelul cel mai scăzut al taxelor consolidate stabilite de Kazahstan sau de Federația Rusă.
            
            
               Servicii 
            
            
               Republica Kazahstan își va asuma angajamente în materie de acces pe piață și de tratament național pentru o gamă largă de sectoare din domeniul serviciilor, incluzând serviciile specializate, informatice și alte servicii adresate întreprinderilor, servicii de comunicare, de construcții, de distribuție, educaționale, de mediu, financiare (de asigurări și bancare), de sănătate și asistență socială, servicii turistice și servicii de transport.
            
            
               Angajamente luate în cadrul protocolului de aderare
            
            
               În etapa finală și multilaterală a procesului de aderare, membrii OMC au încercat împreună să asigure o compatibilitate elementară între legislația și instituțiile comerciale ale Republicii Kazahstan și normele și acordurile OMC, prin includerea unor dispoziții specifice în protocolul de aderare și în raportul grupului de lucru. În acest context, Republica Kazahstan și-a asumat angajamentele standard din raportul grupului de lucru și a renunțat la orice perioade de tranziție, exceptând în ceea ce privește Acordul OMC privind măsurile investiționale legate de comerț.
            
            
               Următoarele chestiuni prezintă un interes special pentru UE:
            
         
         
            
               Accesul la conducte
            
            
               Persoanele juridice cu capital străin din Kazahstan, care produc țiței și gaze naturale în conformitate cu legislația națională din Kazahstan, vor primi acces nediscriminatoriu la conductele care sunt parțial sau integral deținute și reglementate de guvern, în conformitate cu legislația națională, în limita capacității rămase disponibile a acestor conducte, pe baza drepturilor existente de acces.
            
            
               Întreprinderi de stat și întreprinderi controlate de stat, întreprinderi cu drepturi speciale și exclusive 
            
            
               Începând cu data aderării, aceste întreprinderi, atunci când desfășoară activități comerciale, vor face achiziții care nu sunt destinate utilizării de către administrațiile publice și vor efectua vânzări în cadrul comerțului internațional în conformitate cu dispozițiile aplicabile ale Acordului OMC. Aceste întreprinderi vor efectua achizițiile și vânzările ținând cont de considerente comerciale cum ar fi prețul, calitatea, disponibilitatea, valoarea comercială și transportul și vor acorda întreprinderilor din alte țări membre ale OMC posibilități adecvate de a participa la asemenea achiziții sau vânzări în condiții de concurență, în conformitate cu practicile comerciale obișnuite.
            
            
               Politicile de stabilire a prețurilor
            
            
               Începând cu data aderării, Kazahstan va aplica măsuri de control al prețurilor produselor și serviciilor în conformitate cu Acordul OMC, ținând cont de interesele membrilor exportatori. Măsurile de control al prețurilor nu vor fi utilizate în scopul protejării producției naționale de bunuri și nici într-un mod care ar putea compromite angajamentele privind serviciile asumate de Kazahstan. 
            
            
               Alinierea viitoare a nivelelor tarifare practicate de Kazahstan și de Uniunea Economică Eurasiatică
            
            
               A fost instituit un mecanism special pentru a garanta o compensație adecvată pentru membrii OMC în cauză înainte ca nivelele tarifare să fie aliniate. În cazul în care Uniunea Economică Eurasiatică nu aplică compensația convenită, vor continua să se aplice nivelele tarifare prevăzute în tariful vamal al Kazahstanului.
            
            
               Determinarea valorii în vamă
            
            
               Începând cu data aderării, Kazahstanul își va aplica legile, normele administrative și practicile în materie de determinare a valorii în vamă, inclusiv pe cele destinate să prevină subevaluarea mărfurilor, în conformitate cu Acordul OMC, inclusiv cu articolul I din Acordul General pentru Tarife și Comerț din 1994 al OMC și cu Acordul OMC privind punerea în aplicare a articolului VII din GATT 1994. Prin urmare, Kazahstanul renunță la utilizarea oricăror forme de valoare minimă, cum ar fi prețurile de referință, sau a unei liste de valori fixe pentru stabilirea valorii produselor în vamă.
            
            
               Măsuri sanitare și fitosanitare
            
            
               Kazahstanul s-a angajat să negocieze și să ajungă la un acord privind certificatele sanitar-veterinare bilaterale cu o țară terță pentru mărfurile supuse controlului veterinar importate pe teritoriul Kazahstanului până la intrarea în vigoare a certificatelor Uniunii Economice Eurasiatice cu țara terță pentru mărfurile respective (aceste certificate au fost negociate de UE și Kazahstan și ar trebui să intre în vigoare la 15 iulie 2015). În plus, în cadrul punerii în aplicare a deciziilor Uniunii Economice Eurasiatice, Kazahstanul nu va solicita includerea unui organism într-un registru și nici obținerea unui audit favorabil ca o condiție prealabilă pentru importul în Kazahstan al produselor cu risc redus. În plus, în cazurile în care nu au fost stabilite cerințe veterinare ori fitosanitare sau cerințe sanitare, epidemiologice și de igienă obligatorii la nivel național sau la nivelul Uniunii Economice Eurasiatice, Kazahstanul va aplica standardele, orientările și recomandările internaționale relevante în conformitate cu Acordul SPS al OMC. În cazurile în care o măsură SPS aflată în vigoare nu se bazează pe standarde internaționale (dacă acestea există), standardele internaționale relevante sau părțile acestora se vor aplica în Kazahstan, cu excepția cazului în care se oferă o justificare științifică a acestor măsuri în conformitate cu Acordul SPS al OMC.
            
            
               Acordul privind achizițiile publice
            
            
               Kazahstanul intenționează să adere la Acordul OMC privind achizițiile publice. Kazahstanul va solicita să participe la acord în calitate de „observator” imediat după aderare și va prezenta o cerere de obținere a statutului de membru împreună cu o ofertă privind serviciile vizate în termen de un an de la aderarea la OMC. 
            
            
               2015/0141 (NLE)
            
            
               Propunere de
            
            
               DECIZIE A CONSILIULUI
            
            
               de stabilire a poziției care urmează să fie adoptată de Uniunea Europeană în cadrul Consiliului General al Organizației Mondiale a Comerțului cu privire la aderarea Republicii Kazahstan la OMC
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 91, articolul 100 alineatul (2) și articolul 207 alineatul (4) primul paragraf, coroborate cu articolul 218 alineatul (9),
            
         
         
            
               având în vedere propunerea Comisiei Europene,
            
            
               întrucât:
            
            
               (1)La 29 ianuarie 1996, guvernul Republicii Kazahstan a depus o cerere de aderare la Acordul de la Marrakesh privind constituirea Organizației Mondiale a Comerțului (OMC), în temeiul articolului XII din respectivul acord.
            
            
               (2)La 6 februarie 1996 a fost creat un grup de lucru privind aderarea Republicii Kazahstan, pentru a se ajunge la un acord cu privire la condițiile de aderare acceptabile atât pentru Republica Kazahstan, cât și pentru toți membrii OMC.
            
            
               (3)Comisia, în numele Uniunii, a negociat o serie completă de angajamente de deschidere a pieței din partea Republicii Kazahstan, care corespund cererilor Uniunii cu privire la tarife, la taxele la export și la comerțul privind serviciile.
            
            
               (4)Aceste angajamente sunt în prezent încorporate în Protocolul de aderare a Republicii Kazahstan la OMC.
            
            
               (5)Aderarea Republicii Kazahstan la OMC ar trebui să aibă o contribuție pozitivă și de durată la procesul de reformă economică și de dezvoltare durabilă din această țară.
            
            
               (6)În consecință, Protocolul de aderare ar trebui să fie aprobat.
            
            
               (7)Conform articolului XII din Acordul privind constituirea OMC, condițiile de aderare trebuie convenite între membrul aderent și OMC, iar Conferința Ministerială a OMC aprobă condițiile de aderare din partea OMC. Articolul IV.2 din Acordul privind constituirea OMC prevede că, în intervalele dintre reuniunile Conferinței Ministeriale, funcțiile acesteia sunt exercitate de Consiliul General.
            
            
               (8)În consecință, este necesar să se stabilească poziția care urmează să fie adoptată de către Uniune în cadrul Consiliului General al OMC cu privire la aderarea Republicii Kazahstan la OMC,
            
            
               ADOPTĂ PREZENTA DECIZIE: 
            
            
               Articolul 1
            
            
               Poziția care urmează să fie adoptată de Uniunea Europeană în cadrul Consiliului General al Organizației Mondiale a Comerțului cu privire la aderarea Republicii Kazahstan la OMC este în favoarea aderării.
            
            
               Articolul 2
            
            
               Prezenta decizie intră în vigoare la data adoptării.
            
            
               Adoptată la Bruxelles,
            
            
               
                     Pentru Consiliu
               
               
                     Președintele